**HASZNOS TUDNIVALÓK ÉS TOVÁBBI KIEGÉSZÍTÉSEK A 2020/2021. NEVELÉSI ÉVRE TÖRTÉNŐ ÓVODAI FELVÉTELI ELJÁRÁSSAL KAPCSOLATOSAN**

Tisztelt Szülők!

A 2020/2021. nevelési évre történő óvodai felvételi eljárással kapcsolatosan az eddigiekben történt tájékoztatások **további kiegészítéseként** az alábbiakra hívjuk fel szíves figyelmüket, egyben kérjük együttműködésüket.

A nemzeti köznevelésről szóló 2011. CXC. törvény (a továbbiakban: Nkt.) 49. § (1) bekezdése szerint **az óvodába a gyermek harmadik életévének betöltése** **után vehető fel.**

A szülő gyermeke óvodai felvételét, átvételét bármikor kérheti. A jelentkező gyermekek felvétele, fogadása az óvodai nevelési évben – amennyiben azt a férőhelyek száma lehetővé teszi – folyamatosan történik.

Az Nkt. 8. § (2) bekezdése alapján **a gyermek abban az évben, amelynek augusztus 31. napjáig a harmadik életévét betölti, a nevelési év kezdő napjától legalább napi négy órában óvodai foglalkozáson vesz részt.**

Ez a kötelezettség idén azon gyermekekre vonatkozik, **akik 2017. szeptember 1-je előtt születtek, és még nem járnak óvodába.**

A szülő **tárgyév május 25. napjáig** **benyújtott kérelme alapján** **a gyermek** jogos érdekét szem előtt tartva, annak az évnek az augusztus 31. napjáig, amelyben a gyermek a negyedik életévét betölti, a Kormány rendeletében kijelölt szerv, **a területileg illetékes járási hivatal** **felmentheti** az óvodai foglalkozáson való részvétel alól, ha a gyermek családi körülményei, sajátos helyzete indokolja. (Nkt. 8. § (2) bekezdése)

**A kérelmet a lakóhely alapján területileg illetékes járási hivatalhoz kell benyújtani. Újbuda esetében: Budapest Főváros Kormányhivatala XI. Kerületi Hivatala (1113 Budapest, Bocskai út 39-41.)**

A napi négy órában óvodai nevelésre kötelezett gyermek szülője, amennyiben gyermeke az óvodakötelezettségét **külföldön teljesíti,** köteles arról **a beiratkozás idejének utolsó határnapját követő tizenöt napon belül írásban értesíteni az Oktatási Hivatalt (**A nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet (a továbbiakban: Rendelet) 20. § (2) bekezdése).

A bejelentéshez használható űrlap elérhető az Oktatási Hivatal honlapján ([www.oktatas.hu](http://www.oktatas.hu)) a Köznevelés menüpont Külföldi távozás bejelentése pontjából, vagy a [https://www.oktatas.hu/kozneveles/kulfoldre­­­­­­­\_tavozas\_bejelentese](https://www.oktatas.hu/kozneveles/kulfoldre_tavozas_bejelentese) oldalról közvetlenül.

A bejelentőlap elektronikus kitöltését követően **a kérelmet aláírva az Oktatási Hivatal Köznevelési Nyilvántartási Főosztály, 1363 Budapest, Pf. 19. postacímre kell megküldeni.**

Kérjük a szülőket, hogy a halasztás iránti kérelem szándékáról, illetve az óvodakötelezettség külföldön történő teljesítéséről szíveskedjenek a körzetes óvodát tájékoztatni.

Azok a szülők, akiknek gyermeke 2020. augusztus 31. napjáig betölti a 3. életévét, és az óvodai felvétellel kapcsolatosan nem kaptak tájékoztató levelet az Oktatási Hivataltól,sürgősséggel vegyék fel a kapcsolatot a gyermek lakóhelye szerinti körzetes óvodával annak érdekében, hogy tisztázódjon: a szülők igényt tartanak-e gyermekük körzetes óvodai elhelyezésére, vagy választott óvodába kívánják gyermeküket beíratni.

Hasonlóként azoktól a szülőktől is kérjük a körzetes óvodában történő haladéktalan jelentkezést, akik az óvodaköteles gyermekkel életvitelszerűen laknak az adott intézmény körzetében.

Kerületünk valamennyi önkormányzati óvodája fogad **sajátos nevelési igényű gyermeket, de óvodánként más-más sajátos nevelési területet fejlesztenek.** Részletes információk a [www.ujbuda.hu](http://www.ujbuda.hu) honlapon a Köznevelés menüpont/Óvodák/Beiratkozási információk pontjában olvashatók.

Felhívjuk azon szülők figyelmét, akiknek gyermeke szakértői véleménnyel rendelkezik, hogy a gyermek óvodai elhelyezését a szakértői véleményben kijelölt óvodába kérjék, illetőleg olyan óvodát válasszanak, amelyik alapító okirata szerint fogadhatja az adott sajátos nevelési igényű gyermeket.

Az óvodai nevelés nemzetiségi nyelven is folyhat. A **nemzetiségi kétnyelvű óvodai nevelést** folytató intézmények jegyzéke a [www.ujbuda.hu](http://www.ujbuda.hu) honlapon a Köznevelés menüpont/Óvodák/Beiratkozási információk pontjában megtalálható.

A **különélő szülők** a gyermek sorsát érintő lényeges kérdésekben közösen gyakorolják jogaikat akkor is, ha a szülői felügyeletet a szülők megállapodása vagy a bíróság döntése alapján az egyik szülő gyakorolja, kivéve, ha a gyermekétől különélő szülő felügyeleti jogát a bíróság e tekintetben korlátozta vagy megvonta.

A gyermeket elsősorban abba az óvodába kell felvenni, átvenni, amelynek körzetében lakik vagy ahol szülője dolgozik. **A felvételről, átvételről az óvoda vezetője dönt.** Ha a jelentkezők száma meghaladja a felvehető gyermekek számát, az óvodavezető, amennyiben az óvoda fenntartója több óvodát tart fenn, az óvoda fenntartója bizottságot szervez, amely javaslatot tesz a felvételre. (Nkt. 49. § (2) bekezdés)

Az óvoda köteles felvenni, átvenni azt a gyermeket, aki életvitelszerűen az óvoda körzetében lakik (a továbbiakban: kötelező felvételt biztosító óvoda) (Nkt. 49. § (3).

Életvitelszerű ott lakásnak minősül, ha a gyermek a kötelező felvételt biztosító óvoda körzetében található ingatlant otthonául használja, és az ilyen ingatlan a polgárok személyi adatainak és lakcímének nyilvántartásában a gyermek lakóhelyeként vagy tartózkodási helyeként az óvodai beiratkozás első határnapját megelőző három hónapnál régebb óta szerepel. Ha ez nem teljesül, vagy bármely körülmény alapján arra lehet következtetni, hogy a gyermek a nyilvántartásban szereplő lakhelyén vagy tartózkodási helyén nem életvitelszerűen lakik, úgy az óvodavezető vagy a fenntartó által szervezett bizottság jogosult felszólítani az óvodába jelentkező gyermek szülőjét, hogy a felszólítás kézhez vételétől számított 15 napon belül az életvitelszerű körzetben lakás tényét igazolja a területileg illetékes védőnőtől származó, a védőnői ellátás igénybevételét igazoló nyilatkozat bemutatásával (Rendelet 20. § (9) bekezdés). Amennyiben az óvodavezető, illetve az általa vagy a fenntartó által szervezett bizottság felszólítása ellenére a szülő a védőnői nyilatkozatot nem mutatja be, úgy az óvodavezető, illetve az általa vagy a fenntartó által szervezett bizottság az óvodai felvételt megtagadhatja. (Rendelet 20. § (10) bekezdés)

**Az óvoda vezetője a felvételi, átvételi kérelmekről 2020. április 21-éig, a körzeten kívüli jelentkezők esetében 2020. április 30-áig hoz döntést, és erről** – a döntést megalapozó indoklással, a fellebbezésre vonatkozó tájékoztatással – **írásban** **értesíti a** **szülőket.** Az óvoda vezetője az óvodai felvételi, átvételi kérelemnek helyt adó döntését írásban, a kérelem elutasítására vonatkozó döntését határozati formában közli a szülővel. (Rendelet 20. § (4) bekezdés)

 Felhívjuk szíves figyelmüket arra a tényre, hogy a gyermekek felvétele, átvétele kizárólag a rendelkezésre álló szabad óvodai férőhelyek függvényében valósulhat meg minden esetben. Előfordulhat olyan helyzet, hogy a rendelkezésre álló szabad férőhely-kapacitás maximális kihasználása után a jelentkező gyermek számára a szülőkkel történő egyeztetés függvényében másik feladatellátási hely felajánlása válik szükségessé. Ezért kérjük a szülőket, hogy elérhetőségüket az érintett óvodában szíveskedjenek megadni.

Tájékoztatjuk a szülőket, hogy a veszélyhelyzetre tekintettel az értesítések megküldése elektronikus formában történik abban az esetben, ha az elektronikus elérhetőségek ismertek. Amennyiben nem ismertek, úgy a gyermek lakáscímére küldi az óvoda az értesítést, határozatot.

Az óvoda döntése ellen a szülő a közléstől, ennek hiányában a tudomására jutásától számított tizenöt napon belül jogorvoslati eljárást megindító kérelmet nyújthat be az óvodavezetőnél. (Nkt. 37. § (2) bekezdés)

Az eljárás megindításához felhasználható formanyomtatvány (Jogorvoslati kérelem óvodai jogviszony létesítésével kapcsolatosan) letölthető a [www.ujbuda.hu](http://www.ujbuda.hu) honlapról a Közigazgatás menüpont/Nyomtatványok és dokumentumok/Humánszolgálati Igazgatóság/Köznevelési Csoport pontjából.

Az óvodavezető a jogorvoslati eljárást megindító kérelmet, az ügy összes iratával nyolc napon belül – elbírálás céljából – önkormányzati óvoda esetében a fenntartó önkormányzat jegyzőjéhez küldi meg elektronikus úton. Az ügyben a fenntartó jár el és hoz másodfokú döntést. A szülő a fenntartónak a jogszabálysértésre hivatkozással benyújtott kérelem, továbbá az érdeksérelemre hivatkozással benyújtott kérelem tárgyában hozott döntését a közigazgatási ügyben eljáró bíróság előtt megtámadhatja. A keresetlevelet a bíróságnál kell benyújtani. (Nkt. 37. § (3) b) pont, 38. § (4) bekezdés)

A szabálysértésekről, a szabálysértési eljárásról szóló 2012. évi II. törvény 247. § (1) bekezdés a) pontja értelmében az a szülő vagy törvényes képviselő, aki a szülői felügyelete vagy gyámsága alatt álló gyermeket kellő időben az óvodába nem íratja be, szabálysértést követ el. Az új gyermekek fogadása a nevelési év első napjától folyamatosan történik.

**Az első óvodai foglalkozási nap /a nevelési év első napja:**

**2020. szeptember 1. (kedd)**

Amennyiben a veszélyhelyzet következtében az időpont tekintetében változás következik be, a szülőket tájékoztatjuk.

Ezen a napon kerül átvételre az eddig bölcsődében elhelyezett, óvodába felvett gyermek is.

Budapest, 2020. április 20.

Vargáné dr. Kremzner Zsuzsanna sk. Dr. László Imre

jegyző polgármester megbízásából

Orosz Anna sk.

alpolgármester